VDSS sklep Pdp 676/2012
Sodna praksa Višjega delovnega in socialnega sodišča, 2012-10-18

Oddelek za individualne in kolektivne delovne spore

zavrženje pritožbe - prekluzivni rok - prepozna pritožba

Tožnica je pritožbo poslala priporočeno po pošti po izteku prekluzivnega 15-dnevnega roka, zato je njena pritožba prepozna.

Pritožba se zavrne in se potrdi izpodbijani sklep sodišča prve stopnje.

Sodišče prve stopnje je dne 5. 6. 2012 izdalo sklep, s katerim je odločilo, da se pritožba tožeče stranke z dne 4. 6. 2012 zavrže.

Tožeča stranka zoper navedeni sklep vlaga pravočasno pritožbo iz vseh vseh pritožbenih razlogov po 338. členu Zakona o pravdnem postopku (ZPP – Ur. l. RS, št. 26/99 in naslednji) in pritožbenemu sodišču predlaga, da izpodbijani sklep razveljavi in meritorno odloči o pritožbi zoper sodbo in sklep. Navaja, da se ne more strinjati z ugotovitvijo sodišča prve stopnje o zamudi roka za vložitev pritožbe. Sodba in sklep, datirana z dne 20. 3. 2012, sta bila pooblaščencu tožeče stranke vročena dne 18. 5. 2012 in ne 17. 5. 2012, kot to navaja sodišče v obrazložitvi izpodbijanega sklepa. Navedeno je mogoče preveriti pri pristojni pošti.

Pritožbeno sodišče je preizkusilo izpodbijani sklep sodišča prve stopnje v mejah pritožbenih razlogov, pri čemer v skladu z določbo drugega odstavka 350. člena ZPP v povezavi s 366. členom ZPP po uradni dolžnosti pazilo na bistvene kršitve določb pravdnega postopka iz 1., 2., 3., 6., 7. in 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP in na pravilno uporabo materialnega prava.

Iz vročilnice o vročitvi izpodbijane sodbe in sklepa (pripete k list. št. 118 v spisu) je razvidno, da je pooblaščenec tožnice sodbo in sklep z dne 20. 3. 2012 prejel dne 17. 5. 2012, kar je potrjeno z lastnoročnim podpisom in zapisom datuma na vročilnici. Datum vročitve se ujema tudi z datumom na poštnem žigu. Enako pa izhaja tudi iz poizvedbe, ki jo je opravilo sodišče prve stopnje pri pristojni pošti (list. št. 128) in sicer, da sta bili sodba in sklep sodišča prve stopnje z dne 20. 3. 2012 pooblaščencu tožnice vročena dne 17. 5. 2012 (list. št. 128). Glede na to je v skladu z določili drugega odstavka 111. člena ZPP rok za pritožbo začel teči prvi naslednji dan po vročitvi, torej 18. 5. 2011 in se je 15-dnevni rok za vložitev pritožbe iztekel v petek 1. 6. 2012.

Stranka lahko do izteka roka vloži pritožbo na sodišče osebno ali priporočeno po pošti. Šteje se, da je pritožba vložena pravočasno, če je izročena pristojnemu sodišču preden se rok izteče (prvi odstavek 112. člena ZPP). Če se pošlje pritožba po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena (drugi odstavek 112. člena ZPP).

Iz štampiljke o prejemu izhaja, da je tožnica pritožbo poslala priporočeno po pošti dne 4. 6. 2012, torej po izteku prekluzivnega 15-dnevnega roka, ki se je iztekel dne 1. 6. 2012, zato je njena pritožba prepozna.

Glede na obrazloženo je pritožbeno sodišče pritožbo zavrnilo in potrdilo izpodbijani sklep (2. točka 365. člena ZPP).

Odločitev o stroških postopka s pritožbo je odpadla, ker jih tožnica ni priglasila.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.